**อย. มอบของขวัญปีใหม่ 2568 เพิ่มผลิตภัณฑ์ทางเลือกสุขภาพ ลดเสี่ยงโรค NCDs**

อย. ส่งความสุข รับปีใหม่ 2568 เพิ่มผลิตภัณฑ์และกลุ่มอาหาร“ทางเลือกสุขภาพ” ปรับเกณฑ์โภชนาการลดหวาน มัน เค็มในหลายกลุ่มอาหารเพื่อสุขภาพที่ดี สนับสนุนการใช้ฉลากสื่อสารการลด
ความเสี่ยงโรค NCDs และยกระดับคุณภาพชีวิตคนไทย

**เภสัชกรเลิศชาย เลิศวุฒติ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ขอมอบของขวัญส่งท้ายปี 2567 และต้อนรับปีใหม่ 2568 ด้วยการเพิ่มผลิตภัณฑ์อาหารที่มีสัญลักษณ์โภชนาการ “ทางเลือกสุขภาพ” เพื่อช่วยเพิ่มโอกาสหรือทางเลือกให้ผู้บริโภคได้เลือกอาหารที่ดีต่อสุขภาพลดความเสี่ยงต่อโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โดยปัจจุบันมีผลิตภัณฑ์ที่ได้รับการรับรองแล้วกว่า 3,245 รายการ จาก 14 กลุ่มอาหาร ครอบคลุมตั้งแต่
อาหารหลัก ขนมขบเคี้ยว ไปจนถึงผลิตภัณฑ์จากเนื้อสัตว์ นอกจากนี้ ยังเพิ่มกลุ่มและชนิดอาหารให้มากขึ้น ได้แก่ นมทางเลือก เช่น น้ำนมพืชหมักจุลินทรีย์ รวมถึงเพิ่มซุปก้อน หรือซุปผง และได้ปรับเกณฑ์โภชนาการใหม่ในหลายกลุ่ม เช่น ลดปริมาณน้ำตาลในเครื่องดื่มและลดโซเดียมในอาหารกึ่งสำเร็จรูป เพื่อส่งเสริมสุขภาพ
คนไทย นอกจากนี้ ยังสนับสนุนการใช้ฉลากระบุข้อความกล่าวอ้างลดความเสี่ยง NCDs บนผลิตภัณฑ์ที่ปรับสูตรอาหาร เช่น ผลิตภัณฑ์ที่ลดโซเดียมตามเกณฑ์ สามารถระบุข้อความ “การลดการบริโภคโซเดียมมีส่วนช่วย
คงระดับปกติของความดันโลหิต” หรือปรับลดไขมันอิ่มตัว ตามเกณฑ์ สามารถระบุข้อความ “การลดการบริโภคไขมันอิ่มตัวมีส่วนช่วยคงระดับปกติของคอเลสเตอรอลในเลือด” ซึ่งจะช่วยให้ผู้บริโภคได้รับข้อมูลที่ชัดเจนและสามารถตัดสินใจเลือกอาหารได้ดียิ่งขึ้น

อย. พร้อมส่งเสริมให้ภาคเอกชนพัฒนาสูตรอาหารที่ตอบโจทย์ยุคใหม่ ทั้งยังช่วยให้ผู้บริโภคมีทางเลือกที่ปลอดภัยและสอดคล้องกับเป้าหมายสุขภาพของตนเอง อันจะนำไปสู่การลดภาระโรค NCDs หรือโรคไม่ติดต่อเรื้อรังและยกระดับคุณภาพชีวิตของคนไทยในระยะยาว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 19 ธันวาคม 2567 ข่าวแจก 64 / ปีงบประมาณ พ.ศ. 2568**